title: Provedbena uredba Komisije (EU) 2018/1254 оd 19. rujna 2018. o uskraćivanju odobrenja riboflavina (80 %) dobivenog od Bacillus subtilis KCCM-10445 kao dodatka hrani za životinje koji pripada funkcionalnoj skupini vitamina, provitamina i kemijski točno definiranih tvari sličnog učinka (Tekst značajan za EGP.)

text:
                  20.9.2018

                  HR

                  Službeni list Europske unije

                  L 237/5

         PROVEDBENA UREDBA KOMISIJE (EU) 2018/1254
         оd 19. rujna 2018.
         o uskraćivanju odobrenja riboflavina (80 %) dobivenog od Bacillus subtilis KCCM-10445 kao dodatka hrani za životinje koji pripada funkcionalnoj skupini vitamina, provitamina i kemijski točno definiranih tvari sličnog učinka
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 propisuje se odobravanje dodataka hrani za životinje te osnove i postupci za izdavanje ili uskraćivanje tog odobrenja. Člankom 10. te uredbe predviđena je ponovna procjena dodataka odobrenih u skladu s Direktivom Vijeća 70/524/EEZ (2).

                     (2)

                     Riboflavin (vitamin B2) odobren je bez vremenskog ograničenja u skladu s Direktivom 70/524/EEZ kao dodatak hrani za životinje koji pripada funkcionalnoj skupini vitamina, provitamina i kemijski točno definiranih tvari sličnog učinka za sve životinjske vrste. Taj je proizvod nakon toga unesen u registar dodataka hrani za životinje kao postojeći proizvod, u skladu s člankom 10. stavkom 1. Uredbe (EZ) br. 1831/2003.

                     (3)

                     U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7., podnesen je zahtjev za odobrenje riboflavina minimalne čistoće od 80 %, dobivenog od genetski modificiranih sojeva Bacillus subtilis KCCM-10445, kao dodatka hrani za sve životinjske vrste. Podnositelj zahtjeva zatražio je da se dodatak razvrsta u kategoriju dodataka „nutritivni dodaci”. Uz navedeni zahtjev priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

                     (4)

                     Godine 2010., u skladu s člankom 7. stavkom 3. točkom (f) Uredbe (EZ) br. 1831/2003 i člankom 3. Uredbe Komisije (EZ) br. 378/2005 (3), podnositelj zahtjeva poslao je referentnom laboratoriju iz Uredbe (EZ) br. 1831/2003 („referentni laboratorij”) uzorke dodatka hrani za životinje u obliku u kojem se namjeravao staviti na tržište. Godine 2013., u skladu s člankom 3. stavkom 3. Uredbe (EZ) br. 378/2005, podnositelj zahtjeva dostavio je referentnom laboratoriju nove uzorke kao zamjenu za one kojima je istekao rok.

                     (5)

                     Europska agencija za sigurnost hrane („Agencija”) u svojem je mišljenju od 4. prosinca 2013. (4) zaključila da proizvodni soj i njegova rekombinantna DNK („rDNK”) nisu otkriveni u konačnom proizvodu s obzirom na informacije koje je dostavio podnositelj zahtjeva i da stoga za konačni proizvod nije utvrđen razlog za zabrinutost u vezi s genetskom modifikacijom proizvodnog soja. Također je zaključeno da dodatak nema štetan učinak na zdravlje životinja, zdravlje ljudi ili na okoliš.

                     (6)

                     Međutim, referentni laboratorij obavijestio je Komisiju da je, u kontekstu službene kontrole koju provodi nacionalno nadležno tijelo, nacionalni laboratorij nadležan za službene kontrole otkrio prisutnost živih stanica i rDNK iz proizvodnog soja u nekim referentnim uzorcima dodatka. Ti su se referentni uzorci sastojali od prve skupine koja je 2010. dostavljena referentnom laboratoriju zajedno sa zahtjevom za odobrenje i ažuriranom skupinom koja je 2013. dostavljena referentnom laboratoriju. Takvo otkrivanje rezultat je uporabe metode lančane reakcije polimeraze (PCR) koju je razvio nacionalni laboratorij nadležan za službene kontrole u skladu s člankom 11. stavkom 2. Uredbe (EZ) br. 882/2004 Europskog parlamenta i Vijeća (5).

                     (7)

                     Komisija i referentni laboratorij obavijestili su podnositelja zahtjeva o tim nalazima i dali mu mogućnost da osigura prikladnu metodu analize za otkrivanje rDNK i prisutnosti živih stanica iz proizvodnog soja kako bi se nastavilo s daljnjom analizom različitih uzoraka dodatka. U tu je svrhu podnositelj zahtjeva zatražio od nekoliko laboratorija, osnovanih u Kini i u državi članici, provedbu novih analiza uzoraka. Rezultati tih analiza bili su negativni u pogledu otkrivanja rDNK i živih stanica iz određenog proizvodnog soja. Međutim, činilo se da se nove analize koje je provodio podnositelj zahtjeva nisu odnosile na uzorke koji su 2010. dostavljeni referentnom laboratoriju.

                     (8)

                     Istodobno su na zahtjev Komisije i referentnog laboratorija daljnje analize uzoraka dodatka proveli nacionalni laboratoriji nadležni za službene kontrole. Na temelju toga je zaključeno da su žive stanice iz proizvodnog soja bile prisutne u uzorcima iz 2010. i da je rDNK iz proizvodnog soja bio prisutan u uzorcima iz 2010. i 2013. Taj je laboratorij poslao uzorke u drugi nacionalni laboratorij nadležan za službene kontrole radi daljnje analize, a on je potvrdilo prisutnost rDNK iz proizvodnog soja u uzorcima iz 2010. i 2013. Ti su rezultati dobiveni primjenom metode PCR analize koju je razvio nacionalni laboratorij nadležan za službene kontrole u skladu s člankom 11. stavkom 2. Uredbe (EZ) br. 882/2004.

                     (9)

                     Da bi se riješilo pitanje razlike u rezultatima, Komisija i referentni laboratorij, s jedne strane, i podnositelj zahtjeva, s druge strane, dogovorili su 2015. da će svaki od njih zatražiti daljnju analizu dodatka od neovisnog laboratorija akreditiranog za PCR metodu. U tu svrhu koristili bi se uzorci iz 2010. i 2013., a podnositelj zahtjeva bio je pozvan da, među ostalim, dostavi uzorke u obliku u kojem je dodatak bio stavljen na tržište u to vrijeme. Dogovoreno je da će se dijeliti i upotrijebiti obje analitičke metode koje je koristio podnositelj zahtjeva i nacionalni laboratoriji nadležan za službene kontrole.

                     (10)

                     Međutim, podnositelj zahtjeva je nakon toga odbio analizu uzoraka koji su dostavljeni u 2010. i 2013. i nije dostavio uzorke koji odgovaraju dodatku koji je stavljen na tržište u 2015. Podnositelj zahtjeva odbio je daljnju suradnju s Komisijom i referentnim laboratorijem sve dok se u okviru zakonodavstva Unije ne uspostavi metoda s „jedinstvenim standardom analize” za otkrivanje rDNK u riboflavinu.

                     (11)

                     Na temelju Uredbe (EZ) br. 1831/2003, podnositelj zahtjeva na odgovarajući način i u dovoljnoj mjeri mora dokazati da dodatak ispunjava uvjete za odobrenje utvrđene u toj Uredbi, njezinim provedbenim mjerama (6) i odgovarajućim smjernicama Agencije (7), osobito podnošenjem odgovarajućih uzoraka dodatka, svih informacija u vezi s genetskom modifikacijom proizvodnog soja, upotrijebljenom metodom koja se temelji na PCR-u, protokolom za ekstrakciju DNK i ostalih relevantnih podataka koji Agenciji omogućuju da utvrdi nepostojanje rDNK ili živih stanica iz proizvodnog soja.

                     (12)

                     Na temelju tih podataka koji ukazuju na prisutnost živih stanica i rDNK iz proizvodnog soja u dodatku, Komisija je u kolovozu 2016. zatražila od Agencije da dostavi novo mišljenje o sigurnosti riboflavina (80 %) dobivenog iz genetski modificiranog soja Bacillus subtilis KCCM-10445 kao dodatka hrani za sve životinjske vrste.

                     (13)

                     Kako bi provela svoju procjenu, Agencija je od podnositelja zahtjeva zatražila dostavu dodatnih informacija i podataka koji se posebno odnose na metodu analize za otkrivanje prisutnosti živih stanica proizvodnog soja u tom dodatku. Podnositelj zahtjeva dostavio je takve dodatne informacije i podatke. Agencija je od referentnog laboratorija zatražila i dostavu dodatnih informacija i podataka koji se odnose na analize koje su proveli nacionalni laboratoriji nadležni za službene kontrole, koji su isto tako dostavljeni.

                     (14)

                     Agencija je u svom mišljenju od 7. ožujka 2018. (8) zaključila da novi podaci nacionalnog laboratorija nadležnog za službene kontrole pokazuju da referentni uzorci dodatka sadržavaju žive stanice i/ili DNK iz proizvodnog soja. Proizvodni soj Bacillus subtilis KCCM-10445 nosi četiri gena za antimikrobnu otpornost, od kojih su tri uvedena genetskim modifikacijama. Agencija je stoga zaključila da dodatak predstavlja rizik za ciljnu vrstu, potrošače, korisnike i okoliš zbog mogućeg širenja živih stanica i DNK genetski modificiranog soja koji nosi gene za otpornost na antimikrobna sredstva važna u humanoj i veterinarskoj medicini.

                     (15)

                     Stoga nije utvrđeno da riboflavin (80 %) dobiven iz Bacillus subtilis KCCM-10445 nema negativan učinak na zdravlje životinja, ljudsko zdravlje ili okoliš kada se koristi kao dodatak hrani za životinje koji pripada funkcionalnoj skupini „vitamina, provitamina i kemijski točno definiranih tvari sličnog učinka”.

                     (16)

                     Kako je navedeno u članku 7. stavku 3. točki i. Uredbe (EZ) br. 1831/2003, dodatak na koje se primjenjuje zakonodavstvo Unije u pogledu stavljanja na tržište proizvoda koji sadržavaju i/ili se sastoje ili potječu od genetski modificiranih organizama podliježe odobrenju izdanom u skladu s tim zakonodavstvom. Takvo odobrenje nije izdano za genetski modificirani soj Bacillus subtilis KCCM-10445 koji je otkriven u dodatku.

                     (17)

                     Procjena riboflavina (80 %) dobivenog iz genetski modificiranog soja Bacillus subtilis KCCM-10445 pokazuje da stoga nisu ispunjeni uvjeti za odobrenje, kako je predviđeno člankom 5. Uredbe (EZ) br. 1831/2003.

                     (18)

                     U skadu s tim, trebalo bi uskratiti odobrenje riboflavina (80 %) dobivenog od Bacillus subtilis KCCM-10445 kao dodatka hrani za životinje koji pripada funkcionalnoj skupini „vitamina, provitamina i kemijski točno definiranih tvari sličnog učinka”. Kako je objašnjeno podnositelju zahtjeva u komunikaciji s Komisijom nakon donošenja mišljenja Komisije od 7. ožujka 2018., uskraćivanje odobrenja dodatka navedenog u ovoj Provedbenoj uredbi ne dovodi u pitanje mogućnost podnošenja novog zahtjeva za odobrenje u skladu s Uredbom (EZ) br. 1831/2003.

                     (19)

                     Dodatak riboflavin (80 %) dobiven iz Bacillus subtilis KCCM-10445 i hrana za životinje koja ga sadržava trebaju se stoga što prije povući s tržišta. Međutim, iz praktičnih razloga trebalo bi omogućiti ograničeno razdoblje za povlačenje postojećih zaliha dodatka i hrane za životinje koja sadržava riboflavin (80 %) dobiven iz Bacillus subtilis KCCM-10445 kako bi se gospodarskim subjektima omogućilo da propisno ispune obvezu povlačenja, uzimajući u obzir legitimne čimbenike važne za predmet razmatranja.

                     (20)

                     Naime, s obzirom na to da riboflavin (80 %) dobiven iz Bacillus subtilis KCCM-10445 predstavlja znatan dio tržišta Unije u pogledu riboflavina koji će se koristiti u hrani za životinje, trebalo bi izbjegavati rizik od štetnih učinaka na zdravlje ili dobrobit životinja zbog nedovoljne opskrbe životinja s riboflavinom tako da se gospodarskim subjektima osigura dovoljno vremena da se prilagode situaciji.

                     (21)

                     Osim toga, trebalo bi uzeti u obzir i vrijeme i resurse potrebne za preuzimanje i povlačenje s tržišta premiksa koji sadržavaju dodatak riboflavin (80 %) dobiven iz Bacillus subtilis KCCM-10445 i dalje na nižim razinama hranidbenog lanca hrane za životinje i krmne smjese proizvedene s tim dodatkom ili tim premiksima. Takva praktična ograničenja za povlačenje proizvoda s tržišta još su ozbiljnija za hranu za životinje namijenjenu životinjama koje se ne koriste za proizvodnju hrane, s obzirom na to da ova vrsta hrane za životinje obično uključuje veće stope uključenosti riboflavina, duži rok trajanja i složenije metode uništavanja. Stoga je potrebno u skladu s tim predvidjeti rok za povlačenje s tržišta dotičnih proizvoda hrane za životinje.

                     (22)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Uskraćivanje odobrenja
            Uskraćuje se odobrenje riboflavina (80 %) dobivenog od Bacillus subtilis KCCM-10445 kao dodatka hrani za životinje koji pripada funkcionalnoj skupini „vitamina, provitamina i kemijski točno definiranih tvari sličnog učinka” („dodatak”).

            Članak 2.
            Povlačenje s tržišta

               1.   Postojeće zalihe dodatka iz članka 1. povlače se s tržišta do 10. studenoga 2018.

               2.   Postojeće zalihe premiksa proizvedenih s dodatkom iz stavka 1. povlače se s tržišta do 10. siječnja 2019.

               3.   Krmiva i krmna smjesa namijenjeni životinjama koje se upotrebljavaju za proizvodnju hrane proizvedeni s dodatkom iz stavka 1. ili s premiksima iz stavka 2. prije 10. siječnja 2019. povlače se s tržišta do 10. travnja 2019.

               4.   Krmiva i krmna smjesa namijenjeni životinjama koje se ne upotrebljavaju za proizvodnju hrane proizvedeni s dodatkom iz stavka 1. ili s premiksima iz stavka 2. prije 10. siječnja 2019. povlače se s tržišta do 10. srpnja 2019.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 19. rujna 2018.

                  Za Komisiju

                  Predsjednik

               Jean-Claude JUNCKER

            (1)  SL L 268, 18.10.2003., str. 29.

            (2)  Direktiva Vijeća 70/524/EEZ od 23. studenoga 1970. o dodacima hrani za životinje (SL L 270, 14.12.1970., str. 1.).

            (3)  Uredba Komisije (EZ) br. 378/2005 od 4. ožujka 2005. o detaljnim pravilima za provedbu Uredbe (EZ) br. 1831/2003 Europskog parlamenta i Vijeća koja se odnosi na dužnosti i zadaće Referentnog laboratorija Zajednice u odnosu na zahtjeve za odobrenjem dodataka hrani za životinje (SL L 59, 5.3.2005., str. 8.).

            (4)  EFSA Journal 2014;12(1):3531.

            (5)  Uredba (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (SL L 165, 30.4.2004., str. 1.).

            (6)  Uredba Komisije (EZ) br. 429/2008 od 25. travnja 2008. o detaljnim pravilima za provedbu Uredbe (EZ) br. 1831/2003 Europskog parlamenta i Vijeća u pogledu pripreme i podnošenja zahtjeva te procjene i odobravanja dodataka hrani za životinje (SL L 133, 22.5.2008., str. 1.).

            (7)  Točnije, Smjernice za pripremu dokumentacije za nutritivne dodatke (EFSA Journal 2012;10(1):2535) i Smjernice za procjenu rizika od genetski modificiranih mikroorganizama i njihovih proizvoda namijenjenih za uporabu u hrani i hrani za životinje (EFSA Journal 2011;9(6):2193).

            (8)  EFSA Journal 2018;16(3):5223.


title: Provedbena uredba Komisije (EU) 2018/1278 оd 21. rujna 2018. o odobravanju aktivne tvari Pasteuria nishizawae Pn1 u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011 (Tekst značajan za EGP.)

text:
                  24.9.2018

                  HR

                  Službeni list Europske unije

                  L 239/4

         PROVEDBENA UREDBA KOMISIJE (EU) 2018/1278
         оd 21. rujna 2018.
         o odobravanju aktivne tvari Pasteuria nishizawae Pn1 u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 22. u vezi s njezinim člankom 13. stavkom 2.,
         budući da:

                     (1)

                     U skladu s člankom 7. stavkom 1. Uredbe (EZ) br. 1107/2009 trgovačko društvo Syngenta Crop Protection AG 27. veljače 2015. Danskoj je podnijelo zahtjev za odobrenje aktivne tvari Pasteuria nishizawae Pn1.

                     (2)

                     U skladu s člankom 9. stavkom 3. te Uredbe Danska je, kao država članica izvjestiteljica, 3. srpnja 2015. obavijestila podnositelja zahtjeva, ostale države članice, Komisiju i Europsku agenciju za sigurnost hrane (dalje u tekstu „Agencija”) o prihvatljivosti zahtjeva.

                     (3)

                     Država članica izvjestiteljica dostavila je 19. prosinca 2016. nacrt izvještaja o procjeni Komisiji, pri čemu je primjerak poslala Agenciji, u kojem procjenjuje može li se očekivati da ta aktivna tvar ispunjava mjerila za odobravanje iz članka 4. Uredbe (EZ) br. 1107/2009.

                     (4)

                     Agencija je postupila u skladu s člankom 12. stavkom 1. Uredbe (EZ) br. 1107/2009. U skladu s člankom 12. stavkom 3. te Uredbe 23. svibnja 2017. zatražila je da podnositelj zahtjeva državama članicama, Komisiji i Agenciji dostavi dodatne informacije. Država članica izvjestiteljica dostavila je Agenciji ocjenu dodatnih informacija 17. listopada 2017. u obliku ažuriranog nacrta izvješća o ocjeni.

                     (5)

                     Agencija je 11. siječnja 2018. podnositelju zahtjeva, državama članicama i Komisiji dostavila svoj zaključak (2) o tome može li se za aktivnu tvar Pasteuria nishizawae Pn1 očekivati da ispunjuje mjerila za odobravanje iz članka 4. Uredbe (EZ) br. 1107/2009. Agencija je svoj zaključak stavila na raspolaganje javnosti.

                     (6)

                     Komisija je 11. ožujka 2018. Stalnom odboru za bilje, životinje, hranu i hranu za životinje dostavila izvješće o pregledu za tvar Pasteuria nishizawae Pn1 i nacrt uredbe kojom se predviđa odobrenje tvari Pasteuria nishizawae Pn1.

                     (7)

                     Podnositelju zahtjeva omogućeno je podnošenje primjedbi na izvješće o pregledu.

                     (8)

                     S obzirom na jednu reprezentativnu uporabu ili više njih najmanje jednog sredstva za zaštitu bilja koje sadržava predmetnu aktivnu tvar, a posebno s obzirom na uporabe koje su ispitane i opisane u izvješću o pregledu, utvrđeno je da su mjerila za odobravanje iz članka 4. Uredbe (EZ) br. 1107/2009 ispunjena. Stoga je primjereno odobriti Pasteuria nishizawae Pn1.

                     (9)

                     Nadalje, Komisija smatra da je Pasteuria nishizawae Pn1aktivna tvar niskog rizika u skladu s člankom 22. Uredbe (EZ) br. 1107/2009. Pasteuria nishizawae Pn1 nije tvar koja izaziva zabrinutost i ispunjava uvjete iz točke 5. Priloga II. Uredbi (EZ) br. 1107/2009. Pasteuria nishizawae Pn1 divlji je soj mikroorganizma koji se prirodno pojavljuje u okolišu. Riječ je o obligatnom parazitu cistolikih nematoda. Spore Pasteuria nishizawae Pn1klijaju samo kada dođu u dodir s cistolikim nematodama. Infektivnost za bilo koji drugi organizam, uključujući ljude i bolesnike s oslabljenim imunitetom može se isključiti. Stoga, budući da se taj mikroorganizam ne može razviti izvan obligatornog domaćina, njegova se otpornost na antimikrobna sredstva koja se upotrebljavaju u humanim ili veterinarskim lijekovima može isključiti: kriterij naveden u točki 5.2.1. Priloga II. Uredbi (EZ) br. 1107/2009 smatra se ispunjenim.

                     (10)

                     Stoga je primjereno odobriti Pasteuria nishizawae Pn1 na razdoblje od 15 godina.

                     (11)

                     U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeće znanstvene i tehničke spoznaje, potrebno je, međutim, utvrditi određene opće uvjete s obzirom na to da je Pasteuria nishizawae Pn1 mikroorganizam.

                     (12)

                     U skladu s člankom 13. stavkom 4. Uredbe (EZ) br. 1107/2009 trebalo bi na odgovarajući način izmijeniti Prilog Provedbenoj uredbi Komisije (EU) br. 540/2011 (3).

                     (13)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje aktivne tvari
            Aktivna tvar Pasteuria nishizawae Pn1, kako je navedena u Prilogu I., odobrava se u skladu s uvjetima utvrđenima u tom prilogu.

            Članak 2.
            Izmjene Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. rujna 2018.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  EFSA (Europska agencija za sigurnost hrane), 2018. Conclusion on the peer review of the pesticide risk assessment of the active substance Pasteuria nishizawae Pn1 (Zaključak o stručnom pregledu procjene rizika od uporabe aktivne tvari Pasteuria nishizawae Pn1 kao pesticida). EFSA Journal 2018;16(1):5159, str. 19. doi:10.2903/j.efsa.2018.5159.

            (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            PRILOG I.

                        Uobičajeni naziv, identifikacijski brojevi

                        Kemijski naziv prema IUPAC-u

                        Čistoća (1)

                        Datum odobrenja

                        Prestanak odobrenja

                        Posebne odredbe

                           Pasteuria nishizawae Pn1
                        Zbirka kulture ATCC Safe Deposit (SD-5833)
                        CIPAC br.
                        nije dodijeljen

                        nije primjenjivo

                        najmanja koncentracija: 1 × 1011 spora/g

                        14. listopada 2018.

                        14. listopada 2033.

                        Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za Pasteuria nishizawae Pn1, a posebno dodaci I. i II.
                        Pri cjelokupnoj ocjeni države članice moraju posvetiti posebnu pozornost na zaštitu korisnika sredstva i radnika, uzimajući u obzir da Pasteuria nishizawae Pn1 može uzrokovati preosjetljivost. Uvjeti uporabe prema potrebi uključuju mjere za smanjenje rizika.
                        Proizvođač je dužan osigurati strogo održavanje ekoloških uvjeta i analizu kontrole kvalitete tijekom proizvodnog postupka.

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

            PRILOG II.
            U dijelu D Priloga Provedbenoj uredbi (EU) br. 540/2011 dodaje se sljedeći unos:

                           Uobičajeni naziv, identifikacijski brojevi

                           Kemijski naziv prema IUPAC-u

                           Čistoća (1)

                           Datum odobrenja

                           Prestanak odobrenja

                           Posebne odredbe

                           „13.

                              Pasteuria nishizawae Pn1
                           Zbirka kulture ATCC Safe Deposit (SD-5833)
                           CIPAC br.
                           Nije dodijeljen

                           nije primjenjivo

                           najmanja koncentracija: 1 × 1011 spore/g

                           14. listopada 2018.

                           14. listopada 2033.

                           Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za Pasteuria nishizawae Pn1, a posebno dodaci I. i II.
                           Pri cjelokupnoj ocjeni države članice moraju posvetiti posebnu pozornost na zaštitu korisnika sredstva i radnika, uzimajući u obzir da Pasteuria nishizawae Pn 1 može uzrokovati preosjetljivost. Uvjeti uporabe prema potrebi uključuju mjere za smanjenje rizika.
                           Proizvođač je dužan osigurati strogo održavanje ekoloških uvjeta i analizu kontrole kvalitete tijekom proizvodnog postupka.”

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.


title: Provedbena uredba Komisije (EU) 2018/1584 оd 22. listopada 2018. o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (Tekst značajan za EGP.)

text:
                  23.10.2018

                  HR

                  Službeni list Europske unije

                  L 264/1

         PROVEDBENA UREDBA KOMISIJE (EU) 2018/1584
         оd 22. listopada 2018.
         o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (1), a posebno njezin članak 22. stavak 1.,
         budući da:

                     (1)

                     Člankom 25.l stavkom 3. točkom (b) Uredbe Komisije (EZ) br. 889/2008 (2) dopušta se dopuna prirodne hrane u fazi rasta kozica mekušaca i slatkovodnih kozica (Macrobrachium spp.) iz odjeljka 7. Priloga XIII.a toj Uredbi. Dopuna hrane, a posebno potrebe za kolesterolom, ključna je za razvoj tih kozica u ranijim fazama života u mladičnjacima i mrijestilištima. Stoga je potrebno proširiti dopunu hrane kolesterolom na te kozice i u njihovim ranijim fazama života.

                     (2)

                     U skladu s člankom 27. stavkom 1. točkom (f) Uredbe (EZ) br. 889/2008 minerali (uključujući elemente u tragovima), vitamini, aminokiseline i mikronutrijenti mogu se upotrebljavati u preradi ekološke hrane samo ako je njihova upotreba zakonom propisana za hranu u kojoj su sadržani. U skladu s presudom Suda Europske unije u predmetu C-137/13 (3) upotreba tih tvari u preradi ekološke hrane propisana je zakonom samo ako se odredbom prava Unije ili nacionalnom odredbom koja je u skladu s njom izravno zahtijeva dodavanje navedene tvari u hranu kako bi se ta hrana mogla staviti na tržište.

                     (3)

                     Uredbom (EU) 2018/848 Europskog parlamenta i Vijeća (4) omogućit će se upotreba minerala (uključujući elemente u tragovima), vitamina, aminokiselina ili mikronutrijenata u ekološkoj početnoj i prijelaznoj hrani za dojenčad te prerađenoj ekološkoj hrani na bazi žitarica i dječjoj hrani ako je njihova upotreba odobrena mjerodavnim zakonodavstvom Unije. Kako bi se izbjegao jaz između sadašnjeg tumačenja upotrebe tih tvari u hrani za dojenčad i malu djecu te kako bi se osigurala dosljednost s budućim zakonodavstvom o ekološkoj proizvodnji, primjereno je dozvoliti njihovu upotrebu u proizvodnji ekološke hrane za dojenčad i malu djecu.

                     (4)

                     Na temelju članka 42. Uredbe (EZ) br. 889/2008, pod određenim uvjetima i ako ekološki uzgojene mlade kokoši nisu raspoložive, do 31. prosinca 2018. dopušta se dovođenje neekološki uzgojenih mladih kokoši za dobivanje jaja, starosti od najviše 18 tjedana, na jedinicu za ekološki uzgojene životinje.

                     (5)

                     Na tržištu Unije ne proizvodi se dovoljno ekološki uzgojenih mladih kokoši za dobivanje jaja niti je njihova kvaliteta dostatna za ispunjivanje potreba poljoprivrednika koji se bave uzgojem nesilica. Kako bi se omogućilo više vremena za proizvodnju ekološki uzgojenih mladih kokoši za dobivanje jaja i utvrdila detaljna pravila za proizvodnju ekološki uzgojenih mladih kokoši, razdoblje primjene pravila proizvodnje u iznimnim slučajevima za neekološki uzgojene mlade kokoši za dobivanje jaja, starosti od najviše 18 tjedana, trebalo bi produljiti do 31. prosinca 2020.

                     (6)

                     Člankom 43. Uredbe (EZ) br. 889/2008 dopušta se upotreba najviše 5 % neekološkog proteinskog krmiva za svinje i perad u razdoblju od 12 mjeseci za kalendarsku godinu 2018.

                     (7)

                     Na tržištu Unije nije dostupna opskrba proteinom iz ekološkog uzgoja dovoljne kvalitete ni u dovoljnoj količini potrebnoj za ispunjivanje prehrambenih potreba svinja i peradi uzgojenih na ekološkim poljoprivrednim gospodarstvima. Proizvodnja proteinskih usjeva iz ekološkog uzgoja i dalje zaostaje za potražnjom. Stoga je primjereno produljiti razdoblje u kojem je dopuštena upotreba ograničenog udjela neekološkog proteinskog krmiva za svinje i perad do 31. prosinca 2020.

                     (8)

                     Člankom 30. stavkom 2. Uredbe (EZ) br. 834/2007 predviđena je razmjena informacija u vezi s nepravilnostima ili povredama koje utječu na ekološki status proizvoda. Iskustvo pokazuje da je potrebno poboljšati postojeća sredstva razmjene informacija u slučaju da država članica ustanovi nepravilnosti ili povrede u pogledu proizvoda koji dolazi iz te države članice. Kako bi se povećala učinkovitost i djelotvornost, ta bi se razmjena trebala odvijati putem sustava iz članka 94. stavka 1. Uredbe (EZ) br. 889/2008.

                     (9)

                     U skladu s postupkom iz članka 16. stavka 3. Uredbe (EZ) br. 834/2007 nekoliko država članica dostavilo je drugim državama članicama i Komisiji dokumentaciju o određenim tvarima u cilju njihova odobrenja i uvrštenja u priloge I., II. i VIII.a Uredbi (EZ) br. 889/2008. Tu su dokumentaciju ocijenile stručna skupina za tehničko savjetovanje o ekološkoj proizvodnji (EGTOP) i Komisija.

                     (10)

                     U svojim preporukama u vezi s gnojivima (5) EGTOP je među ostalim zaključio da su tvari „industrijsko vapno iz proizvodnje šećera” na bazi šećerne trske i „ksilit” u skladu s ciljevima i načelima ekološke proizvodnje. Stoga bi navedene tvari trebalo uvrstiti u Prilog I. Uredbi (EZ) br. 889/2008.

                     (11)

                     U svojim preporukama u vezi sa sredstvima za zaštitu bilja (6) EGTOP je među ostalim zaključio da su tvari „Allium sativum (ekstrakt češnjaka)”, „COS-OGA”, „Salix spp. Cortex (odnosno ekstrakt kore vrbe)” i „natrijev hidrogenkarbonat” u skladu s ciljevima i načelima ekološke proizvodnje. Stoga bi navedene tvari trebalo uvrstiti u Prilog II. Uredbi (EZ) br. 889/2008.

                     (12)

                     U svojim preporukama u vezi s proizvodima i tvarima koje se upotrebljavaju u ekološkim proizvodima ili se u njih dodavaju tijekom određenih faza proizvodnog procesa i kao vrsta obrade u skladu s Prilogom I.A Uredbi Komisije (EZ) br. 606/2009 (7) u sektoru vina (8) EGTOP je među ostalim zaključio da su tvari „krumpirove bjelančevine”, „ekstrakt proteina kvasca” i „hitozan dobiven iz gljive Aspergillus niger” radi bistrenja (točka 10. Priloga I.A Uredbi (EZ) br. 606/2009), „inaktivirani kvasac, autolizati kvasca i ljuske” radi dodavanja (točka 15. tog priloga) te „manoproteini kvasca” i „hitozan dobiven iz gljive Aspergillus niger” radi upotrebe (točke 6., 35. i 44. tog priloga) u skladu s ciljevima i načelima ekološke proizvodnje. Stoga bi navedene tvari trebalo uvrstiti u Prilog VIII.a Uredbi (EZ) br. 889/2008.

                     (13)

                     U svojim preporukama u vezi s proizvodima za čišćenje i dezinfekciju (9) EGTOP je među ostalim zaključio da bi natrijev hidroksid također trebao biti dostupan za ekološko pčelarstvo.

                     (14)

                     Uredbu (EZ) br. 889/2008 trebalo bi stoga na odgovarajući način izmijeniti.

                     (15)

                     Mjere predviđene ovom Uredbom u skladu su s mišljenjem Odbora za ekološku proizvodnju,

               DONIJELA JE OVU UREDBU:

            Članak 1.
            Uredba (EZ) br. 889/2008 mijenja se kako slijedi:

                        1.

                        U članku 25. stavak 1. zamjenjuje se sljedećim:

                           „1.   Za potrebe čišćenja i dezinfekcije okvira, košnica i saća može se upotrebljavati natrijev hidroksid.
                           Za potrebe zaštite okvira, košnica i saća, posebno od štetočina, dopuštena su samo sredstva protiv glodavaca (koja se stavljaju u klopke) i odgovarajući proizvodi navedeni u Prilogu II.”

                        2.

                        U članku 25.l stavku 3. točka (b) zamjenjuje se sljedećim:

                                    „(b)

                                    obrok za kozice mekušce i slatkovodne kozice (Macrobrachium spp.) iz odjeljka 7. Priloga XIII.a može sadržavati najviše 25 % ribljeg brašna i 10 % ribljeg ulja dobivenih iz održivog ribarstva. Kako bi se osigurale količinske prehrambene potrebe kozica, kao dopuna njihovoj prehrani može se upotrebljavati organski kolesterol. Ako organski kolesterol nije dostupan, može se upotrebljavati neorganski kolesterol dobiven od vune, školjkaša ili iz drugih izvora. Mogućnost dopune njihove prehrane kolesterolom dopušta se u fazi rasta i u ranijim fazama života u mladičnjacima i mrijestilištima.”

                        3.

                        U članku 27. stavku 1. točka (f) zamjenjuje se sljedećim:

                                    „(f)

                                    minerali (uključujući elemente u tragovima), vitamini, aminokiseline i mikronutrijenti, pod uvjetom:

                                                i.

                                                da se njihova upotreba u hrani za uobičajenu konzumaciju „izravno zakonski zahtijeva”, u smislu da se izravno zahtijeva odredbama prava Unije ili odredbama nacionalnog prava koje su u skladu s pravom Unije, a posljedica toga je da se hranu uopće ne može staviti na tržište kao hranu za uobičajenu konzumaciju ako ti minerali, vitamini, aminokiseline ili mikronutrijenti nisu dodani; ili

                                                ii.

                                                u pogledu hrane koja se stavlja na tržište kao hrana s određenim značajkama ili učincima u vezi sa zdravljem ili prehranom ili u vezi s potrebama specifičnih skupina potrošača:

                                                            —

                                                            u proizvodima iz članka 1. stavka 1. točaka (a) i (b) Uredbe (EU) br. 609/2013 Europskog parlamenta i Vijeća (*1), da je njihova upotreba odobrena tom uredbom i aktima donesenima na temelju članka 11. stavka 1. te uredbe za predmetne proizvode,

                                                            —

                                                            u proizvodima koji su regulirani Direktivom Komisije 2006/125/EZ (*2), da je njihova upotreba odobrena tom direktivom, ili

                                                            —

                                                            u proizvodima koji su regulirani Direktivom Komisije 2006/141/EZ (*3), da je njihova upotreba odobrena tom direktivom.

                           (*1)  Uredba (EU) br. 609/2013 Europskog parlamenta i Vijeća od 12. lipnja 2013. o hrani za dojenčad i malu djecu, hrani za posebne medicinske potrebe i zamjeni za cjelodnevnu prehranu pri redukcijskoj dijeti te o stavljanju izvan snage Direktive Vijeća 92/52/EEZ, direktiva Komisije 96/8/EZ, 1999/21/EZ, 2006/125/EZ i 2006/141/EZ, Direktive 2009/39/EZ Europskog parlamenta i Vijeća i uredbi Komisije (EZ) br. 41/2009 i (EZ) br. 953/2009 (SL L 181, 29.6.2013., str. 35.)."

                           (*2)  Direktiva Komisije 2006/125/EZ od 5. prosinca 2006. o prerađenoj hrani na bazi žitarica i hrani za dojenčad i malu djecu (SL L 339, 6.12.2006., str. 16.)."

                           (*3)  Direktiva Komisije 2006/141/EZ od 22. prosinca 2006. o početnoj i prijelaznoj hrani za dojenčad i izmjeni Direktive 1999/21/EZ (SL L 401, 30.12.2006., str. 1.).”"

                        4.

                        U članku 42. točki (b) datum „31. prosinca 2018.” zamjenjuje se datumom „31. prosinca 2020.”

                        5.

                        U članku 43. drugi podstavak zamjenjuje se sljedećim:
                        „Najveći postotak neekološkog proteinskog krmiva odobrenog za razdoblje od 12 mjeseci za te vrste iznosi 5 % za kalendarske godine 2018., 2019. i 2020.”

                        6.

                        U članku 92.a umeće se sljedeći stavak 1.a:

                           „1.a   Ako država članica ustanovi nepravilnosti ili povrede povezane s primjenom ove Uredbe u pogledu proizvoda koji dolazi iz te države članice i koji nosi oznake iz glave IV. Uredbe (EZ) br. 834/2007 i glave III. ove Uredbe ili Priloga XI. ovoj Uredbi te ako te nepravilnosti ili povrede utječu na jednu ili više drugih država članica, bez odlaganja obavješćuje predmetnu državu članicu ili predmetne države članice, ostale države članice i Komisiju putem sustava iz članka 94. stavka 1. ove Uredbe.”

                        7.

                        Prilog I. zamjenjuje se tekstom utvrđenim u Prilogu I. ovoj Uredbi.

                        8.

                        Prilog II. zamjenjuje se tekstom utvrđenim u Prilogu II. ovoj Uredbi.

                        9.

                        Prilog VIII.a zamjenjuje se tekstom utvrđenim u Prilogu III. ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. listopada 2018.

                  Za Komisiju

                  Predsjednik

               Jean-Claude JUNCKER

            (1)  SL L 189, 20.7.2007., str. 1.

            (2)  Uredba Komisije (EZ) br. 889/2008 od 5. rujna 2008. o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (SL L 250, 18.9.2008., str. 1.).

            (3)  Presuda Suda Europske unije od 5. studenoga 2015., C-137/13, ECLI:EU:C:2014:2335.

            (4)  Uredba (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14.6.2018., str. 1.).

            (5)  Završno izvješće o gnojivima (II.): https://ec.europa.eu/agriculture/organic/eu-policy/expert-advice/documents/final-reports_en.

            (6)  Završno izvješće o zaštiti bilja (III.): https://ec.europa.eu/agriculture/organic/eu-policy/expert-advice/documents/final-reports_en.

            (7)  Uredba Komisije (EZ) br. 606/2009 od 10. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu kategorija proizvoda od vinove loze, enoloških postupaka i primjenjivih ograničenja (SL L 193, 24.7.2009., str. 1.).

            (8)  Završno izvješće o vinu: https://ec.europa.eu/agriculture/organic/eu-policy/expert-advice/documents/final-reports_en.

            (9)  Završno izvješće o čišćenju i dezinfekciji: https://ec.europa.eu/agriculture/organic/sites/orgfarming/files/docs/body/final_report_egtop_on_cleaning_disinfection_en.pdf

            PRILOG I.
            „

                     PRILOG I.

                        Gnojiva, poboljšivači tla i nutrijenti iz članka 3. stavka 1. i članka 6.d stavka 2.

                        Napomena:

                                 A

                                 :

                                 odobreno na temelju Uredbe (EEZ) br. 2092/91 i preneseno člankom 16. stavkom 3. točkom (c) Uredbe (EZ) br. 834/2007

                                 B

                                 :

                                 odobreno na temelju Uredbe (EZ) br. 834/2007

                                 Odobrenje

                                 Naziv
                                 Složeni proizvodi ili proizvodi koji sadržavaju samo materijale navedene u nastavku:

                                 Opis, zahtjevi u pogledu sastava, uvjeti upotrebe

                                 A

                                 Stajski gnoj

                                 Proizvod koji sadržava mješavinu životinjskog izmeta i biljne tvari (stelja za životinje)
                                 Zabranjeno ako potječe iz industrijskog poljoprivrednog uzgoja

                                 A

                                 Osušeni stajski gnoj i dehidrirani gnoj peradi

                                 Zabranjeno ako potječe iz industrijskog poljoprivrednog uzgoja

                                 A

                                 Kompostirani životinjski izmet, uključujući gnoj peradi i kompostirani stajski gnoj

                                 Zabranjeno ako potječe iz industrijskog poljoprivrednog uzgoja

                                 A

                                 Tekući životinjski izmet

                                 Primjena nakon kontrolirane fermentacije i/ili odgovarajućeg razrjeđivanja
                                 Zabranjeno ako potječe iz industrijskog poljoprivrednog uzgoja

                                 B

                                 Kompostirana ili fermentirana mješavina kućnog otpada

                                 Proizvod dobiven iz kućnog otpada odvojenog na izvoru, a koji je podvrgnut kompostiranju ili anaerobnoj fermentaciji za dobivanje bioplina
                                 Samo biljni i životinjski kućni otpad
                                 Samo kada se proizvodi u zatvorenom i nadziranom sustavu prikupljanja koji prihvaća država članica
                                 Najviše koncentracije u mg/kg suhe tvari:
                                 kadmij: 0,7; bakar: 70; nikal: 25; olovo: 45; cink: 200; živa: 0,4; krom (ukupno): 70; krom (VI): ne može se utvrditi

                                 A

                                 Treset

                                 Primjena ograničena na vrtlarstvo (povrtlarstvo, uzgoj cvijeća, uzgoj drveća, uzgoj sadnica)

                                 A

                                 Otpad od uzgoja gljiva

                                 Početni sastav supstrata ograničava se na proizvode iz ovog Priloga

                                 A

                                 Izmet glista (vermikompost) i insekata

                                 A

                                 Guano

                                 A

                                 Kompostirana ili fermentirana mješavina biljne tvari

                                 Proizvod koji se dobiva od mješavina biljne tvari koja je podvrgnuta kompostiranju ili anaerobnoj fermentaciji za dobivanje bioplina

                                 B

                                 Digestat bioplina koji sadržava životinjske nusproizvode nad kojima je provedena kodigestija sa sirovinama biljnog ili životinjskog podrijetla, kako je navedeno u ovom Prilogu

                                 Životinjski nusproizvodi (uključujući nusproizvode divljih životinja) kategorije 3. i sadržaj probavnog trakta kategorije 2. (kategorije 2. i 3., kako su definirane Uredbom (EZ) br. 1069/2009 Europskog parlamenta i Vijeća (1) ne smiju potjecati iz industrijskog poljoprivrednog uzgoja.
                                 Postupci moraju biti u skladu s Uredbom Komisije (EU) br. 142/2011 (2).
                                 Ne smiju se primjenjivati na jestive dijelove biljke

                                 B

                                 Proizvodi ili nusproizvodi životinjskog podrijetla navedeni u nastavku:

                                             krvno brašno

                                             brašno od papaka

                                             brašno od rogova

                                             koštano brašno ili deželatinirano koštano brašno

                                             riblje brašno

                                             mesno brašno

                                             brašno od perja, dlake i ‚chiquette’

                                             vuna

                                             krzno (1)

                                             dlaka

                                             mliječni proizvodi

                                             hidrolizirane bjelančevine (2)

                                             (1)

                                             Najviša koncentracija u mg/kg suhe tvari kroma (VI): ne može se utvrditi

                                             (2)

                                             Ne smiju se primjenjivati na jestive dijelove biljke

                                 A

                                 Proizvodi i nusproizvodi biljnog podrijetla za gnojiva

                                 Primjeri: brašno iz pogače uljnih sjemenki, ljuske kakaa, ostaci kod dobivanja slada

                                 B

                                 Hidrolizirane bjelančevine biljnog podrijetla

                                 A

                                 Morske alge i proizvodi iz morskih algi

                                 Ako se dobivaju izravno:

                                             i.

                                             fizičkim postupcima koji uključuju dehidraciju, zamrzavanje i mljevenje

                                             ii.

                                             ekstrakcijom vodom ili vodenom otopinom kiseline i/ili alkalnom otopinom

                                             iii.

                                             fermentacijom

                                 A

                                 Piljevina i iver

                                 Drvo koje nije kemijski tretirano nakon sječe

                                 A

                                 Kompostirana kora drveća

                                 Drvo koje nije kemijski tretirano nakon sječe

                                 A

                                 Drveni pepeo

                                 Od drva koje nije kemijski tretirano nakon sječe

                                 A

                                 Meki mljeveni sirovi fosfat

                                 Proizvod kako je naveden u točki 7. Priloga I.A.2. Uredbi (EZ) br. 2003/2003 Europskog parlamenta i Vijeća (3) o gnojivima
                                 Sadržaj kadmija manji od ili jednak 90 mg/kg P205

                                 A

                                 Aluminij kalcijev fosfat

                                 Proizvod kako je naveden u točki 6. Priloga I.A.2. Uredbi (EZ) br. 2003/2003
                                 Sadržaj kadmija manji od ili jednak 90 mg/kg P205
                                 Primjena ograničena na bazična tla (pH > 7,5).

                                 A

                                 Bazična šljaka

                                 Proizvodi navedeni u točki 1. Priloga I.A.2. Uredbi (EZ) br. 2003/2003

                                 A

                                 Sirova kalijeva sol ili kainit

                                 Proizvodi navedeni u točki 1. Priloga I.A.3. Uredbi (EZ) br. 2003/2003

                                 A

                                 Kalijev sulfat, koji može sadržavati magnezijevu sol

                                 Proizvod dobiven od sirove kalijeve soli postupkom fizičke ekstrakcije, koji može sadržavati magnezijeve soli

                                 A

                                 Ostaci žitarica u proizvodnji alkohola i ekstrakt takvih ostataka

                                 Ostaci žitarica u proizvodnji alkohola s amonijakom isključeni su

                                 A

                                 Kalcijev karbonat
                                 (kreda, lapor, mljeveni vapnenac, bretonski ameliorant (maerl), fosfatna kreda)

                                 Samo prirodnog podrijetla

                                 A

                                 Magnezij i kalcijev karbonat

                                 Samo prirodnog podrijetla
                                 npr. magnezijeva kreda, mljeveni magnezij, vapnenac

                                 A

                                 Magnezijev sulfat (kiezerit)

                                 Samo prirodnog podrijetla

                                 A

                                 Otopina kalcijevog klorida

                                 Tretiranje listova stabla jabuke, nakon utvrđivanja nedostatka kalcija

                                 A

                                 Kalcijev sulfat (gips)

                                 Proizvod kako je naveden u točki 1. Priloga I.D. Uredbi (EZ) br. 2003/2003
                                 Samo prirodnog podrijetla

                                 A, B

                                 Industrijsko vapno iz proizvodnje šećera

                                 Nusproizvod proizvodnje šećera od šećerne repe i šećerne trske

                                 A

                                 Industrijsko vapno od proizvodnje soli u vakuumu

                                 Nusproizvod proizvodnje soli u vakuumu od rasola iz planina

                                 A

                                 Elementarni sumpor

                                 Proizvodi opisani u Prilogu I.D.3. Uredbi (EZ) br. 2003/2003

                                 A

                                 Elementi u tragovima

                                 Neekološki mikronutrijenti navedeni u dijelu E Priloga I. Uredbi (EZ) br. 2003/2003

                                 A

                                 Natrijev klorid

                                 Samo sol iz rudnika

                                 A

                                 Kameno brašno i gline

                                 B

                                 Leonardit (sirovi organski sediment s visokim udjelom huminske kiseline)

                                 Samo ako je dobiven kao nusproizvod rudarskih aktivnosti

                                 B

                                 Ksilit

                                 Samo ako je dobiven kao nusproizvod rudarskih aktivnosti (npr. nusproizvod vađenja mrkog ugljena)

                                 B

                                 Hitin (polisaharid dobiven od ljuske rakova)

                                 Samo ako je dobiven kao proizvod održivog ribarstva, kako je definirano u članku 3. točki (e) Uredbe Vijeća (EZ) br. 2371/2002 (4), ili ekološke akvakulture

                                 B

                                 Organski bogati sediment podrijetlom iz slatkih voda nastao u uvjetima bez prisutnosti kisika
                                 (npr. sapropel)

                                 Samo organski sedimenti koji su nusproizvodi upravljanja slatkim vodama ili koji su ekstrahirani iz područja na kojima se prethodno nalazila slatka voda.
                                 Ekstrakcija bi se, prema potrebi, trebala provoditi na način da prouzroči najmanji mogući učinak na vodni sustav
                                 Samo sedimenti koji potječu iz izvora koji nisu zagađeni pesticidima, postojanim organskim onečišćujućim tvarima i tvarima sličnima benzinu
                                 Najviše koncentracije u mg/kg suhe tvari:
                                 kadmij: 0,7; bakar: 70; nikal: 25; olovo: 45; cink: 200; živa: 0,4; krom (ukupno): 70; krom (VI): ne može se utvrditi

               ”

               (1)  Uredba (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (SL L 300, 14.11.2009., str. 1.).

               (2)  Uredba Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011., str. 1.).

               (3)  SL L 304, 21.11.2003., str. 1.

               (4)  Uredba Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribolovnih resursa u okviru Zajedničke ribarstvene politike (SL L 358, 31.12.2002., str. 59.).

            PRILOG II.
            „

                     PRILOG II.

                        Pesticidi – sredstva za zaštitu bilja iz članka 5. stavka 1.

                     Sve tvari navedene u ovom prilogu moraju biti u skladu barem s uvjetima upotrebe navedenima u Prilogu Provedbenoj Uredbi (EU) br. 540/2011 (1). Stroži uvjeti upotrebe za ekološku proizvodnju navedeni su u drugom stupcu svake tablice.
                     1.   Tvari biljnog ili životinjskog podrijetla

                                 Naziv

                                 Opis, zahtjevi u pogledu sastava, uvjeti upotrebe

                                    Allium sativum (ekstrakt češnjaka)

                                 Azadirahtin izlučen iz Azadirachta indica (stablo nim)

                                 Osnovne tvari (uključujući: lecitine, saharozu, fruktozu, ocat, sirutku, hitozan hidroklorid (2), Equisetum arvense itd.)

                                 Samo one osnovne tvari kako su definirane u članku 23. Uredbe (EZ) br. 1107/2009 (3) koje su hrana kako je definirana u članku 2. Uredbe (EZ) br. 178/2002 i biljnog su ili životinjskog podrijetla
                                 Tvari koje se ne smiju upotrebljavati kao herbicidi, nego samo za suzbijanje štetočina i bolesti.

                                 Pčelinji vosak

                                 Samo kao sredstvo za obrezivanje/zaštitno sredstvo za rane

                                 COS-OGA

                                 Hidrolizirane bjelančevine osim želatine

                                 Laminarin

                                 Kelp se mora uzgajati ekološki u skladu s člankom 6.d ili brati na održivi način u skladu s člankom 6.c

                                 Feromoni

                                 Samo u klopkama i raspršivačima.

                                 Biljna ulja

                                 Sve upotrebe odobrene, osim kao herbicid.

                                 Piretrini izlučeni od Chrysanthemum cinerariaefolium

                                 Piretroidi (samo deltametrin ili lambdacihalotrin)

                                 Samo u klopkama s posebnim atraktantima; samo protiv Bactrocera oleae i Ceratitis capitata Wied

                                 Kvasija izlučena od Quassia amara

                                 Samo kao insekticid, repelent

                                 Repelenti životinjskog ili biljnog podrijetla koji odbijaju mirisom/ovčja mast

                                 Samo na nejestivim dijelovima biljaka i ako biljne sirovine nisu namijenjene prehrani ovaca ili koza

                                    Salix spp. Cortex (odnosno ekstrakt kore vrbe)

                           2.   Mikroorganizmi ili tvari koje proizvode mikroorganizmi

                                 Naziv

                                 Opis, zahtjevi u pogledu sastava, uvjeti upotrebe

                                 Mikroorganizmi

                                 Ne potječu od GMO-a

                                 Spinosad

                           3.   Tvari koje nisu spomenute u odjeljcima 1. i 2.

                                 Naziv

                                 Opis, zahtjevi u pogledu sastava, uvjeti ili ograničenja upotrebe

                                 Aluminijev silikat (kaolin)

                                 Kalcijev hidroksid

                                 Kada se upotrebljava kao fungicid, samo za stabla voćki, uključujući rasadnike, za suzbijanje Nectria galligena.

                                 Ugljični dioksid

                                 Spojevi bakra u obliku bakrenog hidroksida, bakrenog oksiklorida, bakrenog oksida, bordoške juhe i trivalentnog bakrenog sulfata

                                 Do 6 kg bakra po hektaru godišnje.
                                 Za višegodišnje kulture države članice mogu, odstupajući od prethodnog stavka, propisati da se može prekoračiti granica bakra od 6 kg u određenoj godini pod uvjetom da prosječna količina koja se koristi tijekom petogodišnjeg razdoblja, uključujući spomenutu godinu i četiri prethodne godine, ne prelazi 6 kg.

                                 Diamonijev fosfat

                                 Samo kao atraktant u klopkama

                                 Etilen

                                 Dopušten za upotrebu samo u zatvorenom prostoru kao regulator rasta biljke. Dopušten je samo za profesionalnu upotrebu.

                                 Masne kiseline

                                 Sve upotrebe odobrene, osim kao herbicid.

                                 Željezni fosfat (željezo (III) ortofosfat)

                                 Pripravci koji se razmazuju po površini između uzgojenih biljaka

                                 Kieselgur (diatomejska zemlja)

                                 Sumporno vapno (kalcijev polisulfid)

                                 Parafinsko ulje

                                 Kalijev i natrijev hidrogen karbonat (također poznat kao kalijev/natrijev bikarbonat)

                                 Kvarcni pijesak

                                 Sumpor

               ”

               (1)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

               (2)  Dobiven kao proizvod održivog ribarstva ili ekološke akvakulture

               (3)  Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja (SL L 309, 24.11.2009., str. 1.).

            PRILOG III.
            „

                     PRILOG VIII.a

                        Proizvodi i tvari odobreni za primjenu ili dodavanje u ekološkoj proizvodnji u sektoru vina prema članku 29.c

                                 Vrsta obrade u skladu s Prilogom I.A Uredbi (EZ) br. 606/2009

                                 Naziv proizvoda ili tvari

                                 Posebni uvjeti, restrikcije u okviru ograničenja i uvjeta navedenih u Uredbi (EZ) br. 1234/2007 i Uredbi (EZ) br. 606/2009

                                 Točka 1.: Primjena za prozračivanje ili obogaćivanje kisikom

                                             —

                                             Zrak

                                             —

                                             Kisik u obliku plina

                                 Točka 3.: Centrifugiranje i filtriranje

                                             —

                                             Perlit

                                             —

                                             Celuloza

                                             —

                                             Dijatomejska zemlja

                                 Primjena samo kao inertni agens filtriranja

                                 Točka 4.: Primjena s ciljem stvaranja inertne atmosfere i za rukovanje proizvodom zaštićenim od zraka

                                             —

                                             Dušik

                                             —

                                             Ugljični dioksid

                                             —

                                             Argon

                                 Točke 5., 15. i 21.: Primjena

                                             —

                                             Kvasci (1)

                                 Točka 6.: Primjena

                                             —

                                             Diamonijev fosfat

                                             —

                                             Tiamin hidroklorid

                                             —

                                             Inaktivirani kvasac, autolizati kvasca i ljusaka kvasca

                                 Točka 7.: Primjena

                                             —

                                             Sumporni dioksid

                                             —

                                             Kalijev bisulfit ili kalijev metabisulfit

                                             (a)

                                             Maksimalni sadržaj sumpornog dioksida ne smije premašiti 100 miligrama po litri za crna vina, kako je navedeno u dijelu A točki 1. podtočki (a) Priloga I.B Uredbi (EZ) br. 606/2009, uza sadržaj rezidualnog šećera koji je niži od 2 grama po litri.

                                             (b)

                                             Maksimalni sadržaj sumpornog dioksida ne smije premašiti 150 miligrama po litri za bijela i ružičasta vina. kako je navedeno u dijelu A točki 1. podtočki (b) Priloga I.B Uredbi (EZ) br. 606/2009, uza sadržaj rezidualnog šećera koji je niži od 2 grama po litri.

                                             (c)

                                             Za sva ostala vina, maksimalni sadržaj sumpornog dioksida koji se 1. kolovoza 2010. primjenjuje u skladu s Prilogom I.B Uredbi (EZ) br. 606/2009 smanjuje se za 30 miligrama po litri.

                                 Točka 9.: Primjena

                                             —

                                             Drveni ugljen za primjenu u enologiji

                                 Točka 10.: Bistrenje

                                             —

                                             Jestiva želatina (2)

                                             —

                                             Biljne bjelančevine od pšenice ili graška (2)

                                             —

                                             Riblje ljepilo (2)

                                             —

                                             Albumin iz bjelanjka (2)

                                             —

                                             Tanini (2)

                                             —

                                             Krumpirove bjelančevine (2)

                                             —

                                             Ekstrakt proteina kvasca (2)

                                             —

                                             Kazein

                                             —

                                             Hitozan dobiven iz gljive Aspergillus niger

                                             —

                                             Kalijev kazeinat

                                             —

                                             Silicijev dioksid

                                             —

                                             Bentonit

                                             —

                                             Pektolitski enzimi

                                 Točka 12.: Primjena u svrhu acidifikacije

                                             —

                                             Mliječna kiselina

                                             —

                                             L(+) vinska kiselina

                                 Točka 13.: Primjena u svrhu deacidifikacije

                                             —

                                             L(+) vinska kiselina

                                             —

                                             Kalcijev karbonat

                                             —

                                             Neutralni kalijev tartrat

                                             —

                                             Kalijev bikarbonat

                                 Točka 14.: Dodavanje

                                             —

                                             Smola alepskog bora

                                 Točka 17.: Primjena

                                             —

                                             Mliječne bakterije

                                 Točka 19.: Dodavanje

                                             —

                                             L-askorbinska kiselina

                                 Točka 22.: Primjena za prozračivanje

                                             —

                                             Dušik

                                 Točka 23.: Dodavanje

                                             —

                                             Ugljični dioksid

                                 Točka 24.: Dodavanje u svrhu stabilizacije vina

                                             —

                                             Limunska kiselina

                                 Točka 25.: Dodavanje

                                             —

                                             Tanini (2)

                                 Točka 27.: Dodavanje

                                             —

                                             Meta vinska kiselina

                                 Točka 28.: Primjena

                                             —

                                             Akacijina guma (2) (guma arabika)

                                 Točka 30.: Primjena

                                             —

                                             Kalijev bitartrat

                                 Točka 31.: Primjena

                                             —

                                             Bakreni citrat

                                 Točka 31.: Primjena

                                             —

                                             Bakreni sulfat

                                 Točka 35.: Primjena

                                             —

                                             Manoproteini kvasca

                                 Točka 38.: Primjena

                                             —

                                             Hrastovo iverje

                                 Točka 39.: Primjena

                                             —

                                             Kalijev alginat

                                 Točka 44.: Primjena

                                             —

                                             Hitozan dobiven iz gljive Aspergillus niger

                                 Točka 51.: Primjena

                                             —

                                             Inaktiviran kvasac

                                 Vrsta obrade u skladu s dijelom A točkom 2. podtočkom (b) Priloga III. Uredbi (EZ) br. 606/2009

                                             —

                                             Kalcijev sulfat

                                 Samo za ‚vino generoso’ ili ‚vino generoso de licor’

               ”

               (1)  Za pojedine sojeve kvasca: ako su na raspolaganju, dobiveni od ekoloških sirovina.

               (2)  Dobiveno od ekoloških sirovina, ako su na raspolaganju.


title: Provedbena uredba Komisije (EU) 2018/1585 оd 22. listopada 2018. o utvrđivanju odstupanja od Uredbe Vijeća (EZ) br. 1967/2006 u pogledu najmanje udaljenosti od obale i najmanje dubine mora za okružujuće mreže plivarice kojima se ribari u teritorijalnim vodama Hrvatske

text:
                  23.10.2018

                  HR

                  Službeni list Europske unije

                  L 264/13

         PROVEDBENA UREDBA KOMISIJE (EU) 2018/1585
         оd 22. listopada 2018.
         o utvrđivanju odstupanja od Uredbe Vijeća (EZ) br. 1967/2006 u pogledu najmanje udaljenosti od obale i najmanje dubine mora za okružujuće mreže plivarice kojima se ribari u teritorijalnim vodama Hrvatske
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnome moru (1), a posebno njezin članak 13. stavak 5.,
         budući da:

                     (1)

                     Člankom 13. stavkom 3. Uredbe (EZ) br. 1967/2006 zabranjuje se uporaba okružujućih mreža plivarica unutar 300 metara od obale ili unutar izobate od 50 m ako se ta dubina dosegne na kraćoj udaljenosti od obale.

                     (2)

                     Na zahtjev države članice Komisija može dopustiti odstupanje od članka 13. stavka 3. Uredbe (EZ) br. 1967/2006 uz uvjet da su ispunjeni određeni uvjeti utvrđeni u članku 13. stavcima 5. i 9.

                     (3)

                     Komisija je 20. lipnja 2016. primila zahtjev Hrvatske za odstupanje od članka 13. stavka 3. te uredbe za uporabu tradicionalne okružujuće mreže plivarice „ciplarice” kojom se love cipli (Mugilidae), tradicionalne okružujuće mreže plivarice „palamidare” kojom se lovi palamida (Sarda sarda), trup (Auxis rochei), luc (Euthynnus alletteratus) i gof (Seriola dumerili), tradicionalne okružujuće mreže plivarice „oližnice” kojom se love gavuni (Atherina boyeri) i tradicionalne okružujuće mreže plivarice „igličare” kojom se love iglice (Belone belone) unutar hrvatskih teritorijalnih voda.

                     (4)

                     Zahtjev se odnosi na ribolovne aktivnosti koje je Hrvatska već odobrila i obuhvaća plovila i alate koji sudjeluju u ribolovu više od pet godina i love prema planu upravljanja koji je Hrvatska provela 30. ožujka 2018. Pravilnikom ministra (2) u skladu s člankom 19. stavkom 2. Uredbe (EZ) br. 1967/2006 („hrvatski plan upravljanja”).

                     (5)

                     Znanstveni, tehnički i gospodarski odbor za ribarstvo (STECF) ocijenio je u travnju 2016., srpnju 2016., listopadu 2016. i ožujku 2017. odstupanje koje je zatražila Hrvatska, zajedno s pripadajućim planom upravljanja. STECF je naglasio potrebu za pojašnjenjima o upotrijebljenom ribolovnom alatu, usputnom ulovu, praćenju i znanstvenim podacima. Hrvatska je Komisiji dostavila odgovarajuća pojašnjenja i na odgovarajući način izmijenila svoj plan upravljanja uvođenjem dodatnih mjera u pogledu kontrole, upravljanja flotom, prikupljanja podataka i praćenja.

                     (6)

                     Odstupanje koje je zatražila Hrvatska ispunjuje uvjete utvrđene u članku 13. stavcima 5. i 9. Uredbe (EZ) br. 1967/2006.

                     (7)

                     To je odstupanje osobito opravdano zemljopisnim ograničenjima s obzirom na osebujnu morfološku strukturu Hrvatske, koja obuhvaća dugu obalu s brojnim otocima i prostornim rasporedom ciljnih vrsta, koji je ograničen isključivo na određene dijelove obalnih područja na dubinama manjima od 50 m. Stoga su ribolovna područja ograničena.

                     (8)

                     Ribolov se ne može obavljati drugim alatima jer samo okružujuće mreže plivarice imaju tehnička obilježja potrebna za obavljanje ove vrste ribolova.

                     (9)

                     Nadalje, ribolov nema znatan utjecaj na morski okoliš jer su okružujuće mreže plivarice vrlo selektivan alat, ne dodiruju morsko dno i ne mogu djelovati iznad dna pokrivenog morskom cvjetnicom Posidonia oceanica.

                     (10)

                     Zahtjevom su obuhvaćena 52 plovila. Odstupanje koje je zatražila Hrvatska stoga se odnosi na ograničen broj plovila, u usporedbi s velikim područjem raspodjele flote s okružujućim mrežama plivaricama, koja čini manje od 1 % cjelokupne hrvatske flote i 16 825,84 bruto tonaže.

                     (11)

                     Ta su plovila navedena na popisu dostavljenom Komisiji u skladu s člankom 13. stavkom 9. Uredbe (EZ) br. 1967/2006.

                     (12)

                     Hrvatskim planom upravljanja utvrđuju se sve relevantne definicije o predmetnom ribolovu i jamči da u budućnosti neće biti povećanja ribolovnog napora u skladu s člankom 13. stavkom 9. Uredbe (EZ) br. 1967/2006 jer će se odobrenja za ribolov izdavati samo za određenih 52 plovila kojima je Hrvatska odobrila ribolov. U tom pogledu napominje se da je u skladu s hrvatskim planom upravljanja i Pravilnikom ministra uporaba okružujuće mreže plivarice „oližnice” dozvoljena samo u ribolovnim područjima između rta Lako i rta Crna punta te u ribolovnim podzonama navedenima kao „E4” i „F2”, dok za sve tradicionalne okružujuće mreže plivarice („ciplarica”, „palamidara”, „igličara” i „oližnica”) ribolovna područja isključuju područja utvrđena kao nacionalni parkovi i posebna staništa, u kojima je ribolov strogo zabranjen, što je slučaj s područjem jugoistočno od rta Sveti Petar.

                     (13)

                     Predmetne ribolovne aktivnosti ispunjuju zahtjeve članka 4. Uredbe (EZ) br. 1967/2006 kojim se zabranjuje ribolov iznad tih staništa. Mreže se izvlače u vodenom stupcu i ne dodiruju morsko dno.

                     (14)

                     Zahtjevi članka 8. stavka 1. točke (h) Uredbe (EZ) br. 1967/2006 nisu primjenjivi jer se odnose na koćarice.

                     (15)

                     U vezi sa zahtjevom za usklađivanje s člankom 9. stavkom 3. kojim se određuje najmanja veličina oka, Komisija primjećuje da u skladu s člankom 9. stavkom 7. Uredbe (EZ) br. 1967/2006 takvo odstupanje nije moguće za okružujuće mreže plivarice. Komisija primjećuje da Hrvatska nije odobrila odstupanje od tih odredbi u svojem planu upravljanja.

                     (16)

                     Predmetne ribolovne aktivnosti odvijaju se na vrlo maloj udaljenosti od obale i stoga ne ometaju aktivnosti ostalih plovila.

                     (17)

                     Planom upravljanja osigurava se da se ulov vrsta navedenih u Prilogu III. Uredbi (EZ) br. 1967/2006 svede na najmanju moguću mjeru jer su ciljne vrste cipli (Mugilidae), palamida (Sarda sarda), trup (Auxis rochei), luc (Euthynnus alletteratus), gof (Seriola dumerili), gavuni (Atherina boyeri) i iglice (Belone belone), koje nisu navedene u Prilogu III. Uredbi (EZ) br. 1967/2006.

                     (18)

                     Ribolovne aktivnosti vrlo su selektivne i nisu namijenjene izlovu glavonožaca.

                     (19)

                     U plan upravljanja uključene su mjere za praćenje ribolovnih aktivnosti te su time ispunjeni uvjeti iz članka 14. Uredbe Vijeća (EZ) br. 1224/2009 (3).

                     (20)

                     Hrvatski plan upravljanja uključuje mjere za praćenje ribolovnih aktivnosti kako je predviđeno člankom 13. stavkom 9. trećim podstavkom Uredbe (EZ) br. 1967/2006.

                     (21)

                     Zbog toga bi zatraženo odstupanje trebalo odobriti.

                     (22)

                     Hrvatska bi u redovitim vremenskim razmacima trebala izvješćivati Komisiju u skladu s planom praćenja koji je predviđen u hrvatskom planu upravljanja.

                     (23)

                     Ograničenim trajanjem odstupanja omogućit će se pravodobne korektivne mjere upravljanja ako se u izvješću podnesenom Komisiji pokaže loše stanje očuvanja iskorištavanih stokova te istodobno otvoriti mogućnost djelovanja za unapređenje znanstvene podloge za poboljšani plan upravljanja.

                     (24)

                     Mjere predviđene ovom Uredbom u skladu su s mišljenjem Odbora za ribarstvo i akvakulturu,

               DONIJELA JE OVU UREDBU:

            Članak 1.
            Odstupanje

               1.   Članak 13. stavak 3. prvi podstavak Uredbe (EZ) br. 1967/2006 ne primjenjuje se u teritorijalnim vodama Hrvatske na ribolov sljedećih vrsta:

                           (a)

                           cipla (Mugilidae) okružujućom mrežom plivaricom „ciplaricom”;

                           (b)

                           palamide (Sarda sarda), trupa (Auxis rochei), luca (Euthynnus alletteratus) i gofa (Seriola dumerili) okružujućom mrežom plivaricom „palamidarom”;

                           (c)

                           gavuna (Atherina boyeri) okružujućom mrežom plivaricom „oližnicom” i

                           (d)

                           iglica (Belone belone) okružujućom mrežom plivaricom „igličarom”.

               2.   Okružujuće mreže plivarice iz stavka 1. upotrebljavaju plovila:

                           (a)

                           koja imaju registarski broj utvrđen u hrvatskom planu upravljanja koji je Hrvatska donijela u skladu s člankom 19. Uredbe (EZ) br. 1967/2006;

                           (b)

                           koja sudjeluju u predmetnom ribolovu više od pet godina i ne dovode do budućeg povećanja ribolovnog napora i

                           (c)

                           koja imaju odobrenje za ribolov i love prema hrvatskom planu upravljanja.

            Članak 2.
            Plan praćenja i izvješće
            U roku od tri godine od stupanja na snagu ove Uredbe Hrvatska Komisiji dostavlja izvješće sastavljeno u skladu s planom praćenja koji je utvrđen u hrvatskom planu upravljanja.

            Članak 3.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se u razdoblju od 26. listopada 2018. do 26. listopada 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. listopada 2018.

                  Za Komisiju

                  Predsjednik

               Jean-Claude JUNCKER

            (1)  SL L 36, 8.2.2007., str. 6.

            (2)  Pravilnik o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, Narodne novine, NN 30/2018, kako je izmijenjen Pravilnikom o izmjenama Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, NN 49/2018 i Pravilnikom o izmjenama i dopuni Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, NN 62/2018

            (3)  Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).